# ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА

|  |  |
| --- | --- |
| Назив на министерство: | Министерство за животна средина и просторно планирање (во натамошниот текст:МЖСПП) |
| Назив на предлогот на закон: | Нацрт текст на Предлог Закон за климатска акција |
| Одговорно лице и контакт информации: | Теодора Грнчаровска Обрадовиќ, Државен советник, МЖСПП |
| Вид на Извештај: | [x] Нацрт  [ ] Предлог   |
| Обврската за подготовка на предлогот на закон произлегува од: | [x]  Годишна програма за работа на Владата на Република Северна Македонија[x]  НПАА[ ]  Заклучок на Владата на Република Северна Македонија [ ]  Друго \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Поврзаност со Директивите на ЕУ: | * Регулатива (EU) 2018/1999 од 11 декември 2018 за Регулатива (ЕУ) 2018/1999 за управувањето со Енергетската унија и за климатското дејствување, вградена и прилагодаена со Одлуката на министерскиот совет на Енергетската заедница 2021/14/ MC-EnC од 30 ноември 2021 за вградување на регулативата (EU) 2018/1999 во законодавството на енергетската заедница и дополна на анексот 1 од Договорот за основање на заедницата;
* Регулатива за спроведување на комисијата (ЕУ) 2020/1208 од 7 август 2020 година за структуратa, формата, процесите на поднесување и преглед на информации пријавени од земјите-членки во согласност со Регулативата (ЕУ) 2018/1999 година;
* Директивата 2003/87/EC на Европскиот парламент и Советот од 13 октомври 2013 година што воспоставува систем за тргување со квотите на емисии на стакленички гасови во рамки на Унијата и со која се изменува и дополнува Директивата на Советот 96/61/EC;
* Имплементирачката регулатива на Комисијата (EU) 2018/2067 од 19 декември 2018 за верификација на податоците и за акредитација на верфикаторите согласно со Директивата 2003/87/EC на Европскиот парламент и Советот и
* Имплементирачката регулатива на Комисијата (EU) 2018/2066 од 19 декември 2018 за следење и известувањето за емисиите на стакленички гасови согласно со Директивата 2003/87/EC на Европскиот парламент и Советот и амандманската Регулатива на Комисијата (EU) No 601/2012.
 |
| Дали нацрт извештајот содржи информации согласно прописите кои се однесуваат на класифицираните информации: | [ ] Да[x] Не |
| Датум на објавување на нацрт Извештајот на ЕНЕР: | 26.01 2023 година |
| Датум на доставување на нацрт Извештајот до Министерството за информатичко општество и администрација: | \_\_.\_\_. 2023 година |
| Датум на добивање на мислењето од Министерството за информатичко општество и администрација: | \_\_.\_\_.2023 година |
| Рок за доставување на предлогот на законот до Генералниот секретаријат | Јуни 2023 година |

# 1. Опис на состојбите во областа и дефинирање на проблемот

## 1.1. Опис на состојбите

Глобалното затоплување и ефектите од глобалното затоплување претставуваат сериозни предизвици за светската популација. Човечките активности играат важна улога во климатските промени и нивните влијанија. Најголемото човечко влијание врз климатските промени е емисијата на стакленички гасови кои, во голема мера, доаѓаат од согорувањето на фосилните горива. Овој факт е пријавен од владини и научни организации ширум светот, вклучувајќи го и Меѓувладиниот панел за климатски промени, водечкото меѓународно тело за проценка на климатските промени: “Исклучително е веројатно дека човечкото влијание е доминантна причина за забележаното затоплување од средината на 20 век”. [[1]](#footnote-1)

Како глобален предизвик, климатските промени бараат итна акција од сите земји. Признавајќи ја заканата и потребата од преземање на акции против глобалното затоплување, земјите вложуваат вложуваат заеднички напор во борбата против климатските промени во согласност со барањата од Рамковната конвенција на Обединетите нации за климатски промени (во понатамошниот текст: Конвенцијата). Република Северна Македонија е активно вклучена во глобалните напори за борба против негативните ефекти од климатските промени.

Како земја со население од околу 2 милиони жители, на Република Северна Македонија припаѓаат мал дел од емисиите на стакленички гасови на глобално ниво. Сепак, земјата има високи емисии на јаглерод диоксид (CO2) за секој жител посебно и континуирано се соочува со лош квалитет на воздухот и други форми на загадување на животната средина предизвикани од согорување на фосилни горива, индустриски активности, несоодветно управување со отпад и неодржливи практики за управување со земјоделство и шумите. Република Северна Македонија ја призна потребата од преземање ефективни активности за ублажување на негативните влијанија од климатските промени. Во оваа смисла, земјата ја ратификуваше Конвенцијата на 4 декември 1997 година и стана членка на Конвенцијата на 28 aприл 1998 година.

Министерството за животна средина и просторно планирање (во понатамошниот текст: МЖСПП) повеќе од 20 години работи во функција на одговорен орган за координирање на активностите за климатски промени.

Досега, на предлог на МЖСПП, од страна на Владата на Република Северна Македонија, усвоени се повеќе значајни документи:

1. Три национални извештаи (комуникации) кон Рамковната Конвенција на ООН за климатски промени 2003, 2008 and 2014.
2. Три двогодишни извешаи за климатски промени 2015, 2018, 2021.
3. Иницијален и засилен национален поднесок кон договор од Париз, 2018, 2021.
4. Долгорочна стратегија и Акциски план за климатска акција, 2021.

Исто така, на предлог на МЖСПП иницирана е постапка и усвоени се пет (5) Закони за ратификација на:

* Рамковната Конвенција на ООН за климатски промени,
* Договорот од Кјото,
* Амандманот од Доха,
* Амандманот од Кигали и
* Договорот од Париз.

Во контекст на процесот на пристапување кон Европската унија (ЕУ), со цел усогласување на националното законодавство со правото на ЕУ од областа на климатските промени и исполнување на обврските за ублажувањето на климатските промени кон обврските на ЕУ, подготвен е нацрт на Закон за климатска акцијa.

Република Северна Македонија како страна на Конвенцијата (како држава која не е во групата на Анекс I држави) ги дели основните принципи и постулати на Конвенцијата со обврска да придонесува (во рамките на можностите) за реализирање истите. Известувањето за постигнување на целите се спроведува преку изработка и доставување на Национални комуникации за климатски промени и двогодишни извештаи за климатски промени. Државата го ратификуваше Протоколот од Кјото во 2004 година и не е во групата држави од Анексот Б (без квантификувани обврски за намалување на емисии на стакленички гасови), како и . Исто така, го потпиша и ратификуваше Парискиот договор во 2016 и 2018 година, со што се обврза да преземе активна улога во глобалните напори за намалување на емисиите на стакленички гасови.

Преку својот национално определен придонес кон Договорот од Париз, Северна Македонија се обврза да ги намали емисиите на CO2 од согорувањето на фосилните горива за 30%, односно за 36% на повисоко ниво на амбиции, до 2030 година во споредба со вообичаеното сценарио (BAU)“. Засилениот националено определен придонес на Северна Македонија ги зајакна своите цели за стакленички гасови до 2050 година на 53% намалување на емисиите во однос на 1990 година, што е 82% нето намалување на емисиите на стакленички гасови.

Одредена законска рамка за климатските активности е содржана во Законот за животна средина. Сепак, добар дел од прашањата поврзани со други аспекти на климата се регулирани во други специфични секторски законодавства, на пример: квалитетот на горивото е регулиран со Законот за енергетика, а информациите на потрошувачите за економичноста на горивото во однос на маркетингот на нови патнички автомобили се регулирани со Законот за возила.

МЖСПП е надлежен орган за координација на аспектите на климатските промени во земјата. Понатаму, воспоставено е Одделението за климатски промени во рамките на Секторот за одржлив развој и инвестиции. Во процесот кон пристапување на земјата во Европската унија (ЕУ), како дел од обврската на земјата од Спогодбата за стабилизација и асоцијација (CCA), Република Северна Македонија мора да го усогласи своето национално законодавство со законодавството за клима на ЕУ. ЕУ и меѓународните обврски бараат земјата да воведе дополнителни регулаторни мерки, да ги зајакне институционалните и административните капацитети на сите нивоа, како и да ги вклучи аспектите поврзани со климата во други сектори. Во моментов, само неколку одредби од законодавството за клима на ЕУ се транспонирани во Законот за животна средина во рамките на Поглавјето за одржлив развој и глобални прашања за животната средина. Како таква, сегашната законска рамка не е доволна за регулирање на прашањата поврзани со климатските промени во земјата.

Врз основа на идентификуваните потреби, Република Северна Македонија започна да развива нацрт Закон за климатска акција со кој ќе се воспостави законска рамка за климатските акции и ќе се обезбеди механизам за координирано креирање и спроведување на политиката за климатски промени.

## 1.2 Причини за проблемите кои се предмет на разгледување

Со цел исполнување на обврските кои произлегуваат од меѓународните договори и од процесот на пристапување во ЕУ, во моментот не постојат неопходните регулаторни мерки и соодветна институционална поставеност потребна за да се обезбеди усогласување на националното законодавство со законодавството за клима на ЕУ, како и спроведување на регулаторните мерки.

Постојното законодавство за клима е недоволно и истото е ограничено во својот опсег и цели. Постои неусогласеност, особено во однос на транспонирањето и спроведувањето на механизмот за мониторинг и известување кое претставува обврска да биде транспонирано и согласно Одлуките на министерскиот совет на Енергетската заедница и патоказот за декарбонизација.

Потребно е подобрување во однос на институционалната поставеност, координација и соработка во рамките на органите на државната управа. Во таа насока, институционалните поставеност и јакнење на институциите ќе треба да се одвива паралелно со регулаторните мерки. При тоа мора да се земат во предвид веќе утврдените одговорности и надлежности во рамките на секторските законодавства со посебен фокус на воспоставување на механизам за меѓуинституционална координација особено во делот на изработка на инвентри на стакленички гасови, нивни проекции и акции за адаптација.

На Република Северна Македонија првично и е потребна сеопфатна законска рамка дизајнирана во согласност со законодавство за клима на ЕУ со која ќе се обезбеди солидна законска основа за стратешко планирање и креирање политики во согласност со рамката на политиката на ЕУ за клима и енергија со перспектива до 2050 година.

Потребно е воспоставување на законска основа за координирана акција на национално ниво во однос на ублажувањето и адаптацијата кон климатските промени, вклучително и транспонирање и спроведување на законодавството за клима на ЕУ и јасно воспоставување на законска основа за утврдување на одговорностите на институциите, нивните улоги и начинот на размена на информации.

# **2. Цели на предлог регулативата**

Предложениот Нацрт Закон за климатска акција (во понатамошниот текст:ЗКА) директно има за цел:

1. да придонесе за ублажување на климатските промени и за прилагодување на нивните негативни ефекти;
2. да се воспостават механизми за планирање на климатските политики, нивно интегрирање во другите секторски политики и воспоставување на соодветна институционална рамка неопходни за ублажување и прилагодување кон климатските промени;
3. да се пропишат правила со кои ќе се озбезбеди дека ублажувањето на климатските промени и адаптацијата на нивните негативни ефекти се земени предвид и се усогласуваат во секторските политики, планови и административни практики;
4. да се пропишат мерки со кои ќе се придонесе кон намалување на емисиите на стакленички гасови со цел постигнување на намалувања кои се сметаат за научно неопходни за да се избегнат негативните ефекти од климатските промени;
5. да се воспостави рамка за политики, планирање и административни мерки неопходни за намалување на емисиите на стакленички гасови од извори на ниво што се смета за научно неопходно и одржување и подобрување на отстранувањето со понори, земајќи ги предвид надлежностите и обврските од меѓународните договори во областа на климатски промени, ратификувана од Република Северна Македонија и
6. да се воспостават потребни механизми за следење и известување неопходни за навремено, транспарентно, точно, доследно, споредливо и целосно известување и верификација на информациите за одредени антропогени емисии на стакленички гасови од извори и отстранување со понори, како и за активностите за адаптација на климатските промени.

# 3. Можни решенија (опции)

Беа рагледани по три можни решенија:

### 3.1. Опција “не прави ништо” – Недонесување на Закон за климатска акција

Не донесувањето на Законот за климатска акција би резултирало со невоспоставување на:

1) Националниот инвентар на стакленички гасови и

2) Систем за известување за политики, мерки и проекции.

Невоспоставување на механизмот на соодветен начин и без соодветно пропишани постапки нема да се овозможи:

1) навременост, транспарентност, точност, конзистентност, споредливост и комплетност на известувањето според Конвенцијата и Договорот за формирање на енергетската заедница;

2) известување и проверка на информациите во врска со обврските на Република Северна Македонија согласно Конвенцијата и Договорот од Париз и одлуките кои произлегуваат од истите и особено следење на напредокот кон исполнување на истите;

3) следење и известување за сите антропогени емисии на стакленички гасови по извори и отстранување преку апсорбенти и

4) оценување на напредокот кон исполнување на целите утврдени со планските документи согласно овој закон.

### 3.2 ОПЦИЈА 1 – Донесување на Закон за климатска акција со воспоставување на механизам за следење и известување

Донесувањето на Законот за климатска акција ќе обезбеди исполнување на обврските кои произлегуваат од Одлуките на министерскиот Совет на енергетската заедница кои се однесуваат на воспоставување Националниот инвентар на стакленички гасови и Систем за известување за политики, мерки и проекции.

Со ваквото решение државата ќе премине од проектно исполнување на обврските кон воспоставен одржлив институционален систем.

Воспоставувањето на ваков систем побарува промени во системот на управување на институционално ниво, односно формирање на нови организациони единици и систематизирање на нови и дополнителни работни позиции во постојните систематизации на органите на државната управа.

###  3.3. ОПЦИЈА 2 - Донесување на Законот за климатска акција без воспоставена структура за негова примена

Самото донесување на Законот за климатска акција не претполага директен премин од проектно кон одржливо воспоставување на систем за следење и известување. Имено, без формирање на минимум една организациона единица кое би било надлежно за собирање на мониторинг извештаите од инсталациите и нивно вградување во националниот систем за инвентаризација, воспоставувањето на системот не би било функционално. Од друга страна, доколку и во постојните организациски единици во органите на државната управа не се систематизираат работни задачи и обврски врзани со доставување на податоци, нема да е возможна интер-комуникацијата меѓу институтциите. Трето, немање на соодветна структура за имплементција, би резултирало со неможност да се воспостави јаглеродниот надоместок во чија основа повторно се извештаите за верификувани емисии на стакленички гасови кои треба да се анализираат и да се основа за плаќање на надоместокот.

# 4.Проценка на влијанијата на регулативата

## 4.1 ОПЦИЈА „не прави ништо“- Недонесување на Закон за климатска акција

## 4.1.1 Економски влијанија

Нема влијание

## 4.1.2 Фискални влијанија

Нема влијание

## 4.1.3 Социјални влијанија

Нема влијание

## 4.1.4 Влијанија врз животната средина

Негативно влијание врз животната средина се однесува на тоа што нема да се идентификуваат на годишно ниво секторите кои најмногу придонесуваат за емисиите на стакленичките гасови ниту ќе се известува за акциите за адаптација на најранливите сектори кон климатските промени и на ваков начин нема да се исполнат обврските од меѓународно преземените обврски а сето тоа влијае врз политиките на климатски промени.

**4.1.5.** Административни влијанија и трошоци

**а) трошоци за спроведување**

Нема влијание

**б) трошоци за почитување на регулативата**

Нема влијание

### 4.2 ОПЦИЈА 1 - Донесување на Закон за климатска акција со воспоставување на механизам за следење и известување

## 4.2.1 Економски влијанија

Воспоставувањето на системот ќе значи и подготовка на државата за влез во идниот механизам за гранично управување со јаглеродот (carbon border adjustment mechanism) и за тргување со емисии на стакленички гасови.

Идниот јаглероден надоместок и неговата распределба ќе има своја економска, фискална и социјална импликација. Оваа опција би имала фискални импликации врз индустријата заради трошоците за изработка на верификувани мониторинг извештаи.

## 4.2.2 Фискални влијанија

Оваа опција има импликации и врз буџетот на РСМ заради нужноста од формирање на организациска единица за следење и известување, како и за одржување на механизмот. Прибраниот јаглероден надоместок ќе има позитивни фискални импликации врз буџетот на МЖСПП.

## 4.2.3 Социјални влијанија

Можност за креирање на нови знаења во индустријата, а со тоа и можност за нови вработувања преку креирање на нови професии (верификатори). Намалување на емисиите на стакленичките гасови позитивно ќе влијае врз здравјето на луѓето. Предложените законски одредби ќе имаат влијание и врз хоризонталните прашања за едукација, јавна свест, наградување и можност за воведување на зелени технологии преку трошење на средствата од јаглеродниот надоместок.

## 4.2.4. Влијанија врз животната средина

Интегрирањето на мерките за намалување и за адаптација во сите останати секторки политики на национално и на локално ниво, ќе придонесе кон зголемување на отпорноста на најранливите сектори кон климатските промени и кон интегрирана климатска акција.

## 4.2.5. Административни **влијанија и трошоци**

**а) трошоци за спроведување**

Формирирањето на организациската структура минимум побарува 3 нови вработувања на инженерски кадар со познавање на англиски јазик, вклучително една раководна позиција.

Дополнувањето на систематизациите на постојниот административен персонал не побарува дополнителни трошоци.

**б) трошоци за почитување на регулативата**

Изработката на верификувани мониторнг планови ќе побарува екстерна (меѓународна експертиза) кое ќе е трошок за индустријата. Самиот процес за изработка на извештаите ќе побарува средства за еукација и тренинзи на администртивниот капацитет и на индустријата.

### ОПЦИЈА 2 - Донесување на Законот за климатска акција без воспоставување на механизам за следење и известување

## 4.3.1. Економски влијанија

Нема влијание

## 4.3.2. Фискални влијанија

Нема влијание

## 4.3.3. Социјални влијанија

Нема влијание

## 4.3.4. Влијанија врз животната средина

Воспоставувањето на националниот координативен механизам за климатска акција ќе ја унапреди интеринститутционалната и интраинституционалната соработка на хоризонтално и вертикално ниво.

## 4.3.5. **Административни влијанија и трошоци**

**а) трошоци за спроведување**

Нема влијание

**б) трошоци за почитување на регулативата**

Нема влијание

# 5. Консултации

## 5.1 Засегнати страни и начин на вклучување

Предлог на законот е објавен на веб страната на Министерството за животна средина и просторно планирање и ЕНЕР.

Рокот за консултации е 60 дена.

Засегнати страни се:

* Министерство за економија;
* Министерство за здравство;
* Министерство за земјоделство, шумарство и водостопанство;
* Министерство за транспорт и врски;
* Министерство за финансии;
* Министерство за информатичко општество и администрација;
* Министерство за труд и социјална политика;
* Кабинетот на заменик претседателот на Владата задолжен за економски прашања;
* Национален координатор за имплементација на националната платформа за намалување на ризици од несреќи и катастрофи на Република Северна Македонија;
* Државен инспекторат за животна средина;
* Секретаријат за европски прашања;
* Агенција за енергетика;
* Управа за хидрометеоролошки работи;
* Агенција за цивилно воздухопловство;
* Центар за управување со кризи;
* Дирекција за заштита и спасување;
* ЗЕЛС (Заедница на единици на локална самоуправа);
* Стопанска Комора на Северна Македонија;
* Сојуз на Стопански комори;
* Стопанска Комора на Северозападна Македонија;
* Стопанска Комора за енергетика на Република Македонија;
* Електрани на Северна Македонија;
* Македонска академија на науките и уметностите;
* Невладини организации кои делуваат во полето на заштитата на животната средина.

Јавноста своите забелешки, коментари и мислења може да ги достави до МЖСПП.

Во периодот на консултации исто така планирано е одржување на јавна расправа, како и одделни состаноци со засегнати страни доколку е потребно.

## 5.2 ***Преглед на добиените и вградените мислења***

Забелешките ќе бидат земени во предвид по истекот на рокот за консултации

## 5.3 Мислењата кои не биле земени предвид и зоштo

Истите ќе бидат наведени и образложени по истекот на рокот за консултации.

# 6. Заклучоци и препорачано решение

## 6.1 Споредбен преглед на позитивните и негативните влијанија на можните решенија (опции)

## ОПЦИЈА „Не прави ништо“ - Недонесување на Закон за климатска акција

Оваа опција ќе резултира со продолжување на праксата за одговор кон меѓународните обврски преку проектно финансирани и поддржани активности и нема да ја подготви индустријата за идните предизвици согласно механизмот за прилагодување на јаглеродот на границата со ЕУ и системот за тргување со емисии на стакленички гасови.

**ОПЦИЈА 1 – Донесеување на Законот за климатска кација со воспоставен систем за следење и известување**

Оваа опција ќе воспостави одржлив систем кој ќе може да одговори на барањата на ЕУ и меѓународните барања во однос на редовно и континурано известување на емисиите на стакленичките гасови, нивните проекции и акциите за адаптација. Воедно, со ова решение ќе се даде можност за постепено прилагодување на индустријата кон идните обврски за плаќање на такси при експорт (извоз) на производите на пазарите на ЕУ. Воедно, со оваа опција ќе има можност за поддршка на низа хоризонтални прашања (образование, едукација, јавна свест, иновации).

**ОПЦИЈА 2 -** **Донесување на Законот за климатска акција без воспоставен систем за следење и известување**

Со оваа опција практично би се воспоставил единствено националниот координативен механизам за климатска акција, но без поддржувачка структура за негова имплементација, така што во реалноста не би се придонело речиси воопшто кон климатска акција.

## 6.2 Ризици во спроведувањето и примената на секое од можните решенија (опции)

## ОПЦИЈА „не прави ништо“- Недонесување на Закон за климатска акција

Нема

**ОПЦИЈА 1 – Донесување на Законот за климатска кација со воспоставен систем за следење и известување**

Немање адекватна реакција на системот односно не формирање нова организациона структура со адекватен и релевантен кадар, и не обезбедување на промена на систематизациите во сите надлежни органи. Потенцијален ризик е не навремено донесување на подзаконските акти за целосно функционирање на системот и методологијата за јаглеродна такса, како и необезбедување на средства со навремено донесување на Програмата за инвентаризација со која е потребно да се обезбедат средства од Буџетот на државата.

**ОПЦИЈА 2 –** **Донесување на Закон за климатска акција без воспоставен систем за следење и известување**

Потенцијален ризик на оваа опција која би завршила единствено со формирање на националениот координативен механизам е не можност за делегирање на работни задачи од страна на државните сектретари (членови на координативниот национален совет). Системот би бил целосно не функционален, меѓународно преземените обврски како и обврските кои произлегуваат од законодавството на ЕУ нема да можат да бидат завршени на одржлив и систематизиран начин.

# 7. Препорачано решение со образложение

Согласно претходно анализираното, решение кое се препорачува е донесување на Законот за климатска акција со воспоставување на системот за следење и известување. Ваквото решение би резултирало со воспоставен одржлив и функционален систем со кој ќе се придонесе кон:

1. ублажување на климатските промени и прилагодување на нивните негативни ефекти;
2. воспоставување на механизми за планирање на климатските политики, нивно интегрирање во другите секторски политики и воспоставување на соодветна институционална рамка неопходни за ублажување и прилагодување кон климатските промени;
3. пропишување на правила со кои ќе се озбезбеди дека ублажувањето на климатските промени и адаптацијата на нивните негативни ефекти се земени предвид и се усогласуваат во секторските политики, планови и административни практики;
4. пропишување на мерки со кои ќе се придонесе кон намалување на емисиите на стакленички гасови со цел постигнување на намалувања кои се сметаат за научно неопходни за да се избегнат негативните ефекти од климатските промени;
5. воспоставување на рамка за политики, планирање и административни мерки неопходни за намалување на емисиите на стакленички гасови од извори на ниво што се смета за научно неопходно и одржување и подобрување на отстранувањето со понори, земајќи ги предвид надлежностите и обврските од меѓународните договори во областа на климатски промени, ратификувана од Република Северна Македонија; и
6. воспоставување на потребни механизми за следење и известување неопходни за навремено, транспарентно, точно, доследно, споредливо и целосно известување и верификација на информациите за одредени антропогени емисии на стакленички гасови од извори и отстранување со понори, како и за активностите за адаптација на климатските промени.

# 8. Спроведување на препорачаното решение

## 8.1 Потреба од менување на закони и подзаконска регулатива во областа или други сродни области

Потребно е укинување на одредбите од Законот за животната средина кои ги уредуваат прашањата од областа на климатските промени.

##  8.2 Потребни подзаконски акти

Прописи кои се треба да се донесат врз основа на овој закон се подзаконски акти кои произлегуваат од Законот и тоа:

- Правилник за мерките за намалување и стабилизирање на емисиите на ф-гасови,

- Правилата за пресметка за емисиите и отстранувањето на стакленички гасови што произлегуваат од активностите поврзани со користење на земјиштето, промената на користењето на земјиштето и шумарството и за информациите во врска со активностите ги пропишува Владата на Република Северна Македонија на предлог на министерот, по претходна согласност на министерот кој раководи со органот на државната управа надлежен за работите од областа на шумарството,

- Подеталната содржина на структурата, форматот, начинот на поднесување и ревизија на механизмот за следење и известување го пропишува министерот,

- Формата и содржината на Планот ја пропишува министерот ,

- Видот на дејностите односно активностите кои создаваат стакленичките гасови, како и видот на стакленичките гасови,

- Правилник за формата и деталната содржина на барањето како и начинот на поднесување на барањето и документите кои се доставуваат во прилог на барањето,

- Правилник за постапката за издавање на дозволата, деталната содржина и формата на дозволата, како и начинот на водење на регистарот,

- Правилник за принципите за следење и известување на емисиите од стационарните извори на емисии,

- Правилник за следењето на емисиите на стакленичките гасови од страна на операторот и операторот на воздухоплов се врши врз основа на методологија,

- Правилник за условите што треба да ги исполни инсталацијата за да се смета како инсталација со ниски емисии, како и условите, активностите, постапките, протокот на податоци и контролните методи, како и неопходната документација што мора да се достави со цел да му се дозволи на операторот да користи Поедноставен план за следење,

- Правилник за значителните измени како и содржината на евиденцијата,

- Методологиите за следење на емисиите на стакленички гасови од стационарни инсталации,

- Методологиите за следење на емисиите на стакленички гасови од воздухопловни активности,

- Правилник за начинот на проценка на техничката изводливост и неразумните трошоци,

- Правилник за условите на системот за контрола на операторот,

- Правилник за условите на системот за контрола на операторот на воздухоплов,

- Правилник за минималните податоци и информации што треба да ги документира и архивира операторот,

- Правилник за условите за известување за подобрување на методологијата за следење како и содржината на извештаите за подобрување и роковите за поднесување на извештајот за подобрување,

- Правилник за верификатори, процесот и критериумите за верификација како и формата и содржината на Извештајот за верификација,

- Правилник за барањето и информациите и документите за акредитација на верификатори,

- Правилник за условите за составот на комисијата за проценка и компетентност за проценка,

- Правилник за формата и содржината на извештајот,

- Правилник за начинот на доставување и формата на електронски обрасци или специфични формулари на документи и извештаи,

- Правилник за постапката, начинот и условите за доделување на признанија и награди, како и составот, начинот на работа на Комисија,

- Правилник за формата и содржината на прекршочниот платен налог.

Во законот е предвидено дека подзаконските акти треба да се донесат во рок од три година од влегување во сила на овој закон.

## 8.3 ***Органи на државната управа, државни органи и други органи надлежни за спроведување***

За спроведувањето на ЗКА произлегуваат обврски за:

- Министерство за економија;

- Министерство за здравство;

- Министерство за земјоделство, шумарство и водостопанство;

- Министерство за транспорт и врски;

- Министерство за финансии;

- Министерство за труд и социјална политика;

- Државен инспекторат за животна средина;

- Заменик претседател на Владата на РСМ задолжен за економски прашања;

- Секретаријат за европски прашања;

- Агенција за енергетика;

- Управа за хидрометеоролошки работи;

- Агенција за цивилно воздухопловство;

- Центар за управување со кризи;

- Дирекција за заштита и спасување.

##  8.4 ***Активности за обезбедување на ефикасно спроведување на предлогот на Закон***

## Потребни активности за спроведување на препорачаното решение

* Донесување на сите подзаконски акти кои произлегуваат од ЗКА,
* Формирање на Национален координативен механизам за аклиматска кација и донесување на деловник за својата работа;
* Воспоставување на механизмот за следење и известување,
* Воспоставување на Национален систем на инвентар,
* Воспоставување на соодветна организациона структура во органите на државната управа,
* Усвојување на Програма за инвентаризација на стакленички гасови со кои ќе се обезбедат средства од буџетот на државата,
* Изработка на методологија со кој ќе се определни начинот на пресметка на јаглероден надоместок,
* Континуирани обуки, подигнување на свеста, видливост и консултации со засегнатите страни,
* Директна кампања и техничка помош на операторите во однос на одговорностите на операторите кои произлегуваат од ЗКА.
* Обуки и тренинзи на вработените во органите за спроведување на обврските од ЗКА.

# 9. Следење и евалуација

## 9.1 ***Начин на следење на спроведувањето***

* Донесени подзаконски акти поврзани со ЗКА,
* Воспоставени организациски структури на органите на државната управа,
* Усвоена Програма за инвентаризација на стакленички гасови,
* Формиран Национален координативен механизам за климатска кација;
* Воспоставен механизам за следење и известување,
* Воспоставен Национален систем на инвентар,
* Донесена методологија за пресметка на јаглероден надоместок,
* Спроведени континуирани обуки, подигнување на свеста, видливост и консултации со засегнатите страни
* Спроведени директни кампањи и техничка помош на операторите во однос на одговорностите на операторите кои произлегуваат од ЗКА;
* Подготовени извештаи согласно закон,
* Доставени извештаи согласно закон

## 9.2 Евалуација на ефектите од предлогот на закон и рокови

Временската рамка за евалуација на ефектите е 5 (пет) години по влегување во сила на законот.

# Изјава од државниот секретар

Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.

Датум\_\_\_\_\_\_\_\_\_\_\_\_\_ ..................................................

**потпис на Државен Секретар,**

 **Каја Шукова**

**Изјава од министерот**

Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.

Датум: \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Министер,**

 **Насер Нуредини**

1. See IPPC Fifth Assessment Report (2013). [↑](#footnote-ref-1)